ΓΡΑΠΤΗ ΕΡΩΤΗΣΗ E-1761/97 υποβολή: Jan Mulder (ELDR) προς την Επιτροπή (27 Μαΐου 1997)

Θέμα: Η χρήση βιολογικών φυτο-υγειονομικών προϊόντων στην Ευρωπαϊκή 7Ενωση

1. Συμμερίζεται η Επιτροπή την άποψη ότι, τόσο για φιλοπεριβαλλοντικούς λόγους όσο και χάριν προστασίας των καταναλωτών, θα πρέπει να προαχθεί η χρήση βιολογικών φυτο-υγειονομικών προϊόντων; Στο πλαίσιο αυτό, μπορεί να ανακοινώσει η Επιτροπή πόσα βιολογικά φυτο-υγειονομικά προϊόντα και πόσα χημικά προϊόντα έχουν καταγραφεί από τον Ιούλιο του 1993;

2. Κρίνει η Επιτροπή ότι οι ισχύουσες οδηγίες περί καταχώρησης των βιολογικών φυτο-υγειονομικών προϊόντων που βασίζονται σε βακτηρίδια, ιούς και άλλους μικρο-οργανισμούς, ανταποκρίνονται καταλλήλως στις απαιτήσεις της αγοράς, συγκεκριμένα σε σύγκριση με την ταχύτητα δράσης και το κόστος των αντιστοίχων χημικών προϊόντων;

3. Εάν όχι, ποιές πρωτοβουλίες προτίθεται να αναλάβει η Επιτροπή για να διευκολύνει στο μέλλον τη χρήση των βιολογικών προϊόντων;

4. Κρίνει η Επιτροπή ότι, από οικονομική άποψη, τα συστήματα καταχώρησης των βιολογικών προϊόντων που εφαρμόζουν η Ευρωπαϊκή Ένωση και οι Ηνωμένες Πολιτείες, είναι δυνατόν να συγκριθούν σε γενικές γραμμές; Παρέχουν οι δύο αυτές εμπορικές δυνάμεις ισότιμα κίνητρα στις επιχειρήσεις τους προκειμένου να συμμετάσχουν στον παγκόσμιο ανταγωνισμό; Εάν όχι, ποιά μέτρα προτίθεται να λάβει η Επιτροπή, προκειμένου να βελτιωθεί η ανταγωνιστική θέση των ευρωπαϊκών επιχειρήσεων;

Απάντηση του κ. Fischler εξ ονόματος της Επιτροπής (16 Ιουλίου 1997)

1. Η χρήση και η έγκριση των φυτοπροστατευτικών προϊόντων διέπονται από την οδηγία 91/414/ΕΟΚ του Συμβουλίου της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων ((ΕΕ L 230 της 19.08.1991. )). Στην οδηγία αυτή προβλέπεται κοινοτική απόφαση για τις χημικές ουσίες και τους μικροοργανισμούς (εγγραφή σε θετικό κατάλογο) που χρησιμοποιούνται στα φυτοπροστατευτικά προϊόντα και για τις εθνικές εγκρίσεις που αφορούν τα σκευάσματα που τα περιέχουν. Βασικά, τα κριτήρια για τις χημικές ουσίες και τους μικροοργανισμούς είναι τα ίδια, δηλαδή, η χρήση του σκευάσματος και των υπολειμμάτων που προκύπτουν δεν πρέπει, σύμφωνα με τους προβλεπόμενους όρους χρησιμοποίησης, να έχουν επιβλαβή επίδραση στην υγεία των ανθρώπων ή των ζώων ή στα υπόγεια ύδατα, ή μη αποδεκτή επίδραση στο περιβάλλον.

Από τον Ιούλιο του 1993, 18 φάκελοι που αφορούν δραστικές χημικές ουσίες και 3 φάκελοι που αφορούν μικροοργανισμούς έγιναν δεκτοί και θεωρήθηκε ότι είναι πλήρεις σε κοινοτικό επίπεδο. Οριστική απόφαση εγγραφής στον θετικό κατάλογο θα ληφθεί μετά από λεπτομερή αξιολόγηση βάσει έκθεσης που προετοιμάζεται από το κράτος μέλος. Επί του παρόντος, καμία δραστική χημική ουσία και κανένας μικροοργανισμός δεν έχουν εγγραφεί στον θετικό κατάλογο δεδομένου ότι οι διαδικασίες εξέτασης δεν έχουν ακόμη ολοκληρωθεί.

2. έως 4. Οι απαιτήσεις για την υποβολή του φακέλου είναι διαφορετικές για τα χημικά και τα μικροβιακά σκευάσματα. Για τα στοιχεία που απαιτούνται για τα μικροβιακά σκευάσματα έχουν δοθεί μέχρι σήμερα μόνο γενικές κατευθύνσεις. Επιπλέον, η οδηγία προβλέπει κάποια ευελιξία όταν ο αιτών είναι σε θέση να αποδείξει ότι ορισμένες μελέτες δεν είναι απαραίτητες εφόσον δεν υπάρχει κίνδυνος για την ανθρώπινη υγεία και το περιβάλλον. Το κόστος της προετοιμασίας ενός φακέλου που αφορά μικροοργανισμούς είναι συνήθως μικρότερο από το κόστος του φακέλου που αφορά τα χημικά σκευάσματα, αλλά αν υπάρχουν λόγοι ανησυχίας, μπορεί να θεωρηθούν απαραίτητες δαπανηρές δοκιμές για να αποδειχθεί η έλλειψη των δυσμενών επιπτώσεων.

Η Επιτροπή προετοιμάζει επί του παρόντος έγγραφο εργασίας για τον λεπτομερή καθορισμό των στοιχείων που αφορούν τους μικροοργανισμούς. Το έγγραφο αυτό θα εξετασθεί στο πλαίσιο του Οργανισμού Οικονομικής Συνεργασίας και Ανάπτυξης (ΟΟΣΑ) με σκοπό τον καθορισμό των εναρμονισμένων στοιχείων που αφορούν τους μικροοργανισμούς σε όλες τις χώρες του ΟΟΣΑ.

Επιπλέον, η Επιτροπή σκοπεύει να προτείνει ταχεία διαδικασία για την έγκριση ορισμένων φυτοπροστατευτικών προϊόντων χαμηλού κινδύνου, συμπεριλαμβανομένων των βιολογικών φυτοπροστατευτικών προϊόντων.